Il-Kummissjoni Juncker poġġiet is-sigurtà bħala prijorità ewlenija mill-ewwel jum. Li tħossok sikur f'darek stess huwa l-aktar dritt bażiku u universali fost id-drittijiet kollha. Il-baġit tal-UE għandu rwol importanti x'jaqdi fl-appoġġ għall-Istati Membri biex l-Ewropej jibqgħu sikuri, b'mod partikolari meta t-theddid għas-sigurtà jkun jaqbeż il-fruntieri u jattakka b'mod insidjuż il-valuri u l-istil ta' ħajja tagħna. Kif se jinbidel il-baġit tas-sigurtà interna fil-futur? Matul dawn l-aħħar snin, it-theddidiet għas-sigurtà intensifikaw u ddiversifikaw ruħhom. Dawn qed isiru dejjem aktar ta' natura transfruntiera fis-sens li l-Istati Membri ma jistgħux jaġixxu waħedhom. Filwaqt li l-protezzjoni taċ-ċittadini hija kompetenza nazzjonali, l-Unjoni Ewropea għandha rwol essenzjali li tappoġġa l-isforzi tal-Istati Membri. Is-sigurtà se tibqa' kwistjoni importanti għall-UE għas-snin li ġejjin u ċ-ċittadini tal-Ewropa bir-raġun jistennew li l-Unjoni u l-gvernijiet nazzjonali tagħhom jipprovdu s-sigurtà f'dinja inċerta u li qed tinbidel b'rata mgħaġġla. Il-baġit futur irid jirrifletti dawk l-ambizzjonijiet politiċi. Il-Kummissjoni Ewropea tipproponi żieda sostanzjali għall-finanzjament attwali tas-sigurtà - minn €3.5 biljun għal €4.8 biljun - sabiex tinbena Unjoni reżiljenti għall-isfidi futuri tas-sigurtà u lesta biex tirrispondi f'emerġenzi. Il-baġit globali tas-sigurtà fl-2021-2027 se jkun jikkonsisti fil-Fond tas-Sigurtà Interna msaħħaħ (€2.5 biljun), dekummissjonar aktar sikur għall-attivitajiet nukleari f'xi Stati Membri (€1.2 biljun) u Aġenziji tal-UE msaħħa fil-qasam tas-sigurtà (€1.1 biljun). Ir-Regolament tal-lum ma jkoprix il-finanzjament għall-Aġenziji: Il-Europol, is-CEPOL u l-EMCDDA, li l-baġit ta' €1.1 biljun għalihom se jiġi ppreżentat separatament. Għaliex huwa pprovdut finanzjament mill-baġit tal-UE għas-sigurtà? Matul dawn l-aħħar snin, it-theddid għas-sigurtà intensifika u ġie diversifikat fl-Ewropa. L-element komuni fl-attakki terroristiċi riċenti, fil-metodi ġodda ta' kriminalità organizzata, u fl-inċidenti dejjem akbar taċ-ċiberkriminalità hija d-dimensjoni transfruntiera tagħhom. Dan jitlob reazzjoni b'saħħitha u kkoordinata fil-livell tal-UE. L-isfidi tas-sigurtà li qed għandha quddiemha l-Unjoni, bħat-terroriżmu internazzjonali, ma jistgħux jiġu mmaniġġati minn Stati Membri individwali waħedhom. L-appoġġ finanzjarju u tekniku tal-UE diġà wera l-valur tiegħu u se jkompli jagħmel dan fil-perjodu baġitarju li jmiss. Huwa ġab riżultati konkreti u wera valur miżjud ċar meta pereżempju appoġġa x-xiri ta' tagħmir ta' sorveljanza wara l-attakki terroristiċi f'Pariġi f'Novembru 2015, jew il-kooperazzjoni eżemplari bejn l-awtoritajiet Franċiżi u Belġjani, permezz tat-Task Force Fraternité, stabbilit mill-Europol. Il-Fond għas-Sigurtà Interna kif se jappoġġa aħjar l-isfidi ġodda u emerġenti? Il-Fond għas-Sigurtà Interna (FSI) msaħħaħ se jkun aktar flessibbli, u mgħammar b'għodod biex iwieġeb malajr għal sfidi ta' sigurtà emerġenti. Se jkun ukoll ikkoordinat aħjar ma' fondi oħra tal-UE, li jittrattaw kwistjonijiet relatati mas-sigurtà. L-ewwel nett, il-FSI futur se jiffoka fuq tliet objettivi ġodda: (1) żieda fl-iskambju ta' informazzjoni; (2) intensifikazzjoni ta' operazzjonijiet transfruntieri konġunti; (3) u tisħiħ tal-kapaċitajiet fil-ġlieda u l-prevenzjoni tal-kriminalità. Dawn l-għanijiet se jippermettu lill-Istati Membri aktar flessibilità fit-twettiq tal-prijoritajiet ewlenin ta' sigurtà, jiġifieri l-ġlieda kontra t-terroriżmu u r-radikalizzazzjoni; il-kriminalità serja u organizzata; iċ-ċiberkriminalità; u l-protezzjoni tal-vittmi tal-kriminalità. Min-naħa l-oħra, il-FSI futur se jkun ibbażat fuq diviżjoni ta' 60 %-40 %. Dan ifisser li €1.25 biljun mill-fond se jiġu allokati għall-Istati Membri minn qabel (b'żieda wara f'nofs it-terminu ta' €250 miljun), li jippermettilhom li jagħmlu investimenti fis-sigurtà fit-tul. L-40% li jibqa', €1 biljun, se jiġu rriżervati għall-“faċilità tematika” u ddedikati għall-appoġġ immirat lill-Istati Membri li jgħinhom biex jirrispondu b'mod aktar effettiv meta ffaċċati b'emerġenzi u sfidi tas-sigurtà mhux previsti. Fl-aħħar nett, is-sigurtà hija kwistjoni trażversali, li tmiss ħafna oqsma ta' politika. Filwaqt li l-FSI futur huwa strument finanzjarju dedikat fil-qasam tas-sigurtà, huwa se jaħdem b'mod aktar effettiv ma' fondi oħra tal-UE bħalma huma l-Fond għall-Asil u l-Migrazzjoni u l-Ġestjoni Integrata tal-Fruntieri, li jinkludu wkoll komponenti ta' sigurtà. Dan se jgħin lill-Istati Membri biex jindirizzaw kwistjonijiet ta' sigurtà b'mod aktar komprensiv għall-preparazzjoni nazzjonali fil-livelli kollha u fis-setturi kollha. X'hemm ġdid fil-Fond għas-Sigurtà Interna? Il-Fond għas-Sigurtà Interna (FSI) attwali kien effettiv u kkontribwixxa għal livell għoli ta' sigurtà fl-Unjoni. Madankollu, konsultazzjonijiet pubbliċi enfasizzaw il-ħtieġa għal simplifikazzjoni u flessibilità akbar fit-twassil ta' strumenti ta' finanzjament tal-affarijiet interni. F'dan il-kuntest, il-FSI futur se jinkludi: X'azzjonijiet se jiġu ffinanzjati taħt il-Fond għas-Sigurtà Interna? Hemm miżuri li huma responsabilità esklussiva tal-Istati Membri u l-UE ma tistax tagħtihom appoġġ b'finanzjament tal-FSI. Dawk il-miżuri jinkludu: X'ġara miż-żewġ komponenti: FSI-Fruntieri u Viżi u FSI-Pulizija? Il-Kummissjoni għandha l-għan li tiggarantixxi ġestjoni aħjar u aktar integrata tal-fruntieri esterni tal-UE. Din hija r-raġuni għaliex l-istrument tal-Fruntieri u l-Viża attwali qed jiġi mċaqlaq mill-Fond għas-Sigurtà Interna għall-Fond ta' Ġestjoni Integrata tal-Fruntieri l-ġdid, li hu stess se jinkludi wkoll strument ġdid: l-Istrument għat-Tagħmir tal-Kontroll Doganali. F'dak li għandu x'jaqsam mal-Fond għas-Sigurtà Interna futur, huwa jikkorrispondi strutturalment mal-Istrument tal-Pulizija attwali tal-Fond għas-Sigurtà Interna. Kemm huwa allokat għall-prijoritajiet ta' sigurtà differenti? Il-Fond għas-Sigurtà Interna (FSI) futur ma jipproponix allokazzjonijiet speċifiċi għal kull prijorità u objettiv. L-isfidi tas-sigurtà qed jevolvu b'mod kostanti u l-Istati Membri huma fl-aħjar pożizzjoni biex jidentifikaw il-ħtiġijiet tagħhom sabiex jissodisfaw il-prijoritajiet ta' sigurtà. Kull Stat Membru se jkollu jiżgura – u l-Kummissjoni se tikkonferma – li l-prijoritajiet indirizzati fil-programmi nazzjonali tagħhom huma konsistenti mal-prijoritajiet u l-isfidi tal-Unjoni fil-qasam tas-sigurtà u jikkorrispondu magħhom Skont il-programmi nazzjonali tagħhom, l-Istati Membri se jiġu allokati 50% tal-baġit totali tal-fond mill-bidu, li jammontaw għal €1.25 biljun. Żieda fissa ta' 10% li tammonta għal €0.25 biljun tal-finanzjament globali se ssir f'nofs it-terminu. L-40% tal-baġit globali li jibqa', li jammontaw għal €1 biljun, se jiġu allokati perjodikament għal prijoritajiet speċifiċi fl-Istati Membri. Din il-flessibbiltà se tippermetti lill-Istati Membri jużaw il-fondi disponibbli skont il-ħtiġijiet reali tagħhom u jirrispondu malajr għal sfidi u emerġenzi ta' sigurtà ġodda. Kull Stat Membru se jirċievi fil-bidu tal-perjodu ta' programmar, ammont fiss ta' darba biss ta' EUR 5 miljun sabiex ikun żgurat li jkun hemm massa kritika, flimkien ma' ammont li jvarja skont skema ta' distribuzzjoni b'piż differenzjat fuq il-kriterji li ġejjin: Il-Fond għas-Sigurtà Interna kif se jiġi ssimplifikat u jsir aktar flessibbli? Il-miżuri ta' simplifikazzjoni ewlenin huma relatati mal-allinjament tal-Fond mal-Ġabra Unika tar-Regoli. Pereżempju, il-Kummissjoni għandha l-għan li żżid l-użu ta' għażliet ta' spejjeż simplifikati bħal somom f'daqqa u r-razzjonalizzazzjoni tar-regoli orizzontali għall-awditjar u l-kontrolli. F'termini ta' flessibbiltà, il-FSI futur jipprevedi aktar finanzjament imfassal apposta u bbażat fuq il-ħtiġijiet. Kif se tiżdied il-koerenza ma' fondi oħra? Is-sigurtà hija kwistjoni trażversali, li tmiss ħafna oqsma ta' politika. Filwaqt li l-Fond għas-Sigurtà Interna (FSI) se jkun l-istrument iddedikat tal-Unjoni fil-qasam tas-sigurtà, se jsir tentattiv biex ikun hemm aktar effiċjenza u konsistenza ma' fondi oħra tal-UE li jinkludu komponenti ta' sigurtà. B'mod partikolari għandu jiġi żgurat li jkun hemm kumplimentaritajiet ma' dawn li ġejjin: Kumplementaritajiet oħra se jinstabu ma' miżuri oħra barra l-Unjoni appoġġati permezz tal-istrumenti ta' assistenza esterna tal-UE. Kif se jittejbu l-monitoraġġ u l-evalwazzjoni? Il-Kummissjoni se timmonitorja direttament l-implimentazzjoni tal-azzjonijiet b'ġestjoni diretta u indiretta. Fil-każ ta' ġestjoni kondiviża, kull Stat Membru se jistabbilixxi sistema ta' ġestjoni u kontroll għall-programm tiegħu u jiżgura l-kwalità u l-affidabbiltà tas-sistema ta' monitoraġġ, tad-data u tal-indikaturi. Sabiex jiġi ffaċilitat bidu mingħajr xkiel għall-implimentazzjoni tal-Fond sal-1 ta' Jannar 2021, se jkun possibbli li ssir “roll-over” ta' sistemi ta' ġestjoni u kontroll eżistenti li jiffunzjonaw tajjeb, għall-perjodu baġitarju li jmiss. Il-valutazzjoni tal-orjentazzjoni tal-prestazzjoni hija mtejba konsiderevolment għall-perjodu finanzjarju li jmiss. Minbarra l-indikaturi tal-eżiti u tar-riżultati, qed jiġi propost ukoll sett ta' indikaturi tar-rendiment ewlenin. L-Istati Membri għandhom jibagħtu data għal kull programm – imqassma skont l-objettivi speċifiċi – sitt darbiet fis-sena. Din id-data għandha tirreferi għall-ispejjeż tal-operazzjonijiet u l-valuri tal-indikaturi komuni tal-output u tar-riżultati. Se jkun meħtieġ ukoll li l-Istati Membri jibagħtu rapport annwali dwar il-prestazzjoni, li għandu jistabbilixxi informazzjoni dwar il-progress li jkun sar fl-implimentazzjoni tal-programmi nazzjonali tagħhom u fil-kisba tal-għanijiet u l-miri. Laqgħa ta' rieżami bejn il-Kummissjoni u kull Stat Membru se tkun organizzata kull sentejn biex tkun eżaminata l-prestazzjoni ta' kull programm. Fi tmiem il-perjodu, kull Stat Membru se jippreżenta rapport finali tal-prestazzjoni. Għaliex qiegħed jiżdied l-appoġġ finanzjarju għall-Europol? Ir-rwol u r-rilevanza tal-Aġenziji tal-UE kollha fil-qasam tas-sigurtà, l-Aġenzija tal-Unjoni Ewropea għall-Kooperazzjoni fl-Infurzar tal-Liġi (EUROPOL), l-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL), u ċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), evolvew matul il-perjodu ta' finanzjament 2014-2020. Il-Europol saret partikolarment rilevanti biex tforni lill-Istati Membri b'intelligence, tikkoordina elementi differenti fil-ġlieda kontra l-kriminalità organizzata u t-terroriżmu, u tieħu azzjoni ta' ripressjoni kontra kontenut terroristiku illegali fuq l-internet. Dan kien possibbli permezz ta' strutturi ġodda maħluqa fil-Europol, bħal: Il-Europol kellu wkoll rwol imprezzabbli fit-Task Force Fraternité fil-jiem u l-ġimgħat ta' wara l-attakki terroristiċi f'Pariġi f'Novembru 2015. Madankollu, l-appoġġ finanzjarju miżjud għall-Europol mhux se jiġi direttament mill-Fond għas-Sigurtà Interna (FSI). L-aġenziji tal-UE li jaħdmu fil-qasam tas-sigurtà jibbenefikaw minn allokazzjoni separata tal-baġit, li għandha tiġi ppreżentata b'mod separat. L-aġenziji speċjalizzati tal-UE l-oħra fil-qasam tas-sigurtà se jirċievu aktar appoġġ finanzjarju? Filwaqt li l-Europol għandu fil-fatt rwol importanti ħafna, aġenziji oħra bħas-CEPOL u l-EMCDDA huma daqstant importanti għall-iżgurar ta' aspetti oħra tas-sigurtà tal-Unjoni. Is-CEPOL jiżgura li l-awtoritajiet tal-infurzar tal-liġi tal-Istati Membri jkollhom it-taħriġ li jeħtieġu biex iwettqu dmirijiethom u l-EMCDDA hija essenzjali biex jiġu indirizzati l-isfidi tas-soċjetà bħalma huma t-traffikar tad-drogi u l-vizzju tad-droga. Minbarra ż-€2.5 biljuni taħt il-Fond għas-Sigurtà Interna, u li se jiġu ppreżentati separatament, il-baġit kumplessiv għall-aġenziji taħt ir-raggruppament tas-sigurtà se jiġi miżjud b'ammont li jista' jilħaq il-€1.1 biljun, li jirrappreżentaw żieda ta' 29% mqabbla mal-perjodu finanzjarju tal-2014-2020. Għalfejn hemm finanzjament għad-dekummissjonar tal-impjanti nukleari? Il-Programm ta' assistenza tad-dekummissjonar nukleari (NDAP) tal-UE għandu l-għan li jgħin lill-Istati Membri matul il-proċess tal-għeluq tal-istallazzjonijiet nukleari li jinsabu fl-aħħar fażi taċ-ċiklu tal-operat tagħhom, filwaqt li jkun żgurat l-ogħla livell ta' sikurezza. Dan jgħin sabiex jiġi pprovdut appoġġ sostanzjali u fit-tul għas-saħħa tal-ħaddiema u għall-pubbliku inġenerali, biex tiġi evitata d-degradazzjoni ambjentali u biex ikun jista' jsir progress ta' veru fis-sigurtà u fis-sikurezza fil-qasam nukleari. Għall-perjodu 2021–2027, l-Unjoni se tkompli tipprovdi appoġġ finanzjarju mmirat b'mod strett: Għal Aktar Informazzjoni Stqarrija għall-Istampa - il-baġit tal-UE: Ewropa aktar sikura b'finanzjament tas-sigurtà msaħħaħ ta' €4.8 biljun Test legali u skedi informattivi: Il-Fond għas-Sigurtà Interna Dekummissjonar nukleari Il-Mekkaniżmu tal-Unjoni għall-Protezzjoni Ċivili (rescEU) Aktar informazzjoni tinsab fuq il-Baġit tal-UE għall-futur